钦定古今图书集成/明伦汇编/宫闱典/第097卷 > 《奉陪武驸马宴唐卿山亭序》前人
## 钦定古今图书集成/明伦汇编/宫闱典/第097卷 > 《奉陪武驸马宴唐卿山亭序》前人

一人御历，乾坤尽覆载之功；四海为家，朝野得欢娱
之契。若迺侯门向术，近对城隅；帝子垂休，时过戚里。
银𬬻绛节，辞北禁而渡河桥；骏马香车，出东城而临
甲第。林园洞启，亭壑幽深。落霞归而叠嶂明，飞泉洒
而回潭响。灵槎仙石，徘徊有造化之姿；苔阁茅轩，髣
髴入神仙之境。芳醪既溢，妙曲新调。林园过卫尉之
家，歌舞入平阳之馆。是日也，凉阴稍下，溽暑将阑，前
阶晚而白露生，后池夕而秋风起。重兹行乐，欣陪驷
马之游；继以望舒，不顿六龙之辔。爰命笺札，咸令赋
诗，记清夜之良游，歌太平之乐事。各探一字，先成受
赏云尔。